KIRJALLINEN KYSYMYS E-0078/03 esittäjä(t): Raimon Obiols i Germà (PSE) komissiolle. Yritysten toiminnan siirtäminen Keski- ja Itä-Eurooppaan.



Virallinen lehti nro 011 E , 15/01/2004 s. 0065 - 0066



KIRJALLINEN KYSYMYS E-0078/03 esittäjä(t): Raimon Obiols i Germà (PSE) komissiolle (23. tammikuuta 2003) Aihe: Yritysten toiminnan siirtäminen Keski- ja Itä-Eurooppaan EU:n saatua lähes päätökseen ehdokasvaltioiden kanssa käymänsä jäsenyysneuvottelut nykyisissä jäsenvaltioissa sijaitsevien yritysten toiminnan siirtäminen eräisiin Keski- ja Itä-Euroopan maihin jatkuu. Ilmiö ei johdu ainoastaan kyseisten alueiden matalasta palkkatasosta vaan myös merkittävistä veroeduista, joita eräät valtiot tarjoavat yrityksille. Yritysten toiminnan siirtäminen voi aiheuttaa työttömyyden kasvua EU-maissa sekä vaarantaa kansalaisten tuen unionin laajentumishankkeelle verovapauksia käsittelevissä neuvotteluissa ilmenevän tiedon ja avoimuuden puutteen vuoksi. Voisiko komissio ilmoittaa, kuinka paljon ja minkälaisia verovapauksia se on ehdottanut moottoriajoneuvoteollisuuden alalle käynnissä olevissa laajentumisneuvotteluissa eri maiden kanssa? Komissio ja jäsenvaltiot määrittelivät Lissabonin strategiassa työllisyyden Euroopan ensisijaiseksi tavoitteeksi. Onko komissio suunnitellut kyseisen strategian mukaisia toimia lieventääkseen nykyisistä jäsenvaltioista Keski- ja Itä-Eurooppaan suuntautuvasta yritysten toiminnan siirtämisestä aiheutuvia mahdollisia seurauksia? Mario Montin komission puolesta antama vastaus (5. maaliskuuta 2003) Komissio on johdonmukaisesti todennut, että ehdokasmaiden voidaan katsoa olevan valmiita liittymiseen ainoastaan siinä tapauksessa, että niiden yritykset ja julkiset viranomaiset ovat sopeutuneet toimintaan yhteisön järjestelmän mukaisten kilpailusääntöjen ja valtiontukikurin mukaisesti hyvissä ajoin ennen liittymistä. Tämän tiukan toimintalinjan mukaisesti Euroopan unioni on asettanut seuraavat kolme ehtoa, joiden on täytyttävä ennen kuin kilpailuasioita koskevat neuvottelut voidaan saattaa päätökseen: - tarvittava lainsäädännöllinen kehys kilpailuoikeuden ja valtiontuen alalla, - riittävät hallinnolliset valmiudet (erityisesti hyvin toimiva valtiontuki- ja kilpailuviranomainen) ja - yhteisön säännöstön tyydyttävä täytäntöönpano kaikilla valtiontuki- ja kilpailupolitiikan aloilla. Ehdokasmaiden edellytetään noudattavan yhteisön valtiontukilainsäädännön vaatimuksia jo liittymistä edeltävänä aikana. Komissio on noudattanut tätä tiukkaa linjaa sekä säilyttääkseen sisämarkkinakurin laajentumisen jälkeen että varmistaakseen nykyisten ja tulevien jäsenvaltioiden tasapuoliset toimintaedellytykset laajentuneilla sisämarkkinoilla. Tiukkaa lähestymistapaa sovelletaan erityisesti arkaluontoisiin kysymyksiin, kuten moottoriajoneuvoteollisuudelle myönnettävään tukeen. Tämän vuoksi pääperiaatteena on, että tällä alalla on sovellettava alhaisempaa tuki-intensiteettiä siitä riippumatta, kohdistuvatko edunsaajien sijoitukset nykyisiin vai tuleviin jäsenvaltioihin. Tämän rajoittavan toimintalinjan perusteella Euroopan unioni on sopinut erittäin tarkoin rajatuista siirtymäjärjestelyistä, jotka koskevat kolmessa ehdokasmaassa (Unkarissa, Puolassa ja Slovakiassa) yhdelle tai useammalle autonvalmistajalle myönnettäviä tukia. Näiden järjestelyjen tarkoituksena on varmistaa, että jo aikaisemmin myönnettyihin verovapautuksiin sovelletaan tiukkoja enimmäismääriä ja että kyseiset yritykset eivät hyödy perusteettomasti verovapautuksista liittymisen jälkeen. Näitä pääperiaatteita sovelletaan myös julkisista varoista tuettuun tuotannon siirtämiseen. Todettakoon lisäksi, että yhteisön lainsäädännön mukaan alueellisen tuen myöntämisen ehtona ei ole, että tuki on tarpeen tuensaajayrityksen elinkelpoisuuden varmistamiseksi. Alueellisen tuen päätarkoituksena on lievittää tukialueen heikompaa taloudellista asemaa. Jäsenvaltiot hyväksyivät nämä järjestelyt yksimielisesti asianomaisten kolmen maan kanssa kilpailua koskevasta luvusta käytyjen neuvottelujen yhteydessä. Ehdokasmaille myönnetyn tuen avoimuuden osalta komissio ilmoittaa arvoisalle parlamentin jäsenelle, että se julkaisi äskettäin erityislaitoksen valtiontuen tulostaulusta, joka on saatavissa komission verkkosivuilla(1). Tulostaulu antaa kattavan ja yksityiskohtaisen kuvan ehdokasmaissa myönnetyistä tuista. Esitystapa on sama kuin jäsenvaltioiden tulostaulussa. (1) http://europa.eu.int/comm/competition/state_aid/scoreboard/.